
Vă înaintăm,  alăturat,  RAPORTUL COMUN asupra propunerii legislative privind exploatarea resurselor naturale ale României în concordanţă cu interesul naţional, transmisă spre dezbatere în fond Comisiei juridice, de disciplină şi imunităţi şi  Comisiei pentru industrii şi servicii cu adresa PLx 428 din 17 iunie 2008.

Prin obiectul de reglementare şi conţinutul său, propunerea legislativă face parte din categoria legilor organice.


     PREŞEDINTE,


     PREŞEDINTE,


      Daniel BUDA


                 Iulian IANCU        

RAPORT  comun
asupra propunerii legislative privind exploatarea resurselor naturale ale României în concordanţă cu interesul naţional

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi  Comisia pentru industrii şi servicii au fost sesizate spre dezbatere în fond, cu propunerea legislativă privind exploatarea resurselor naturale ale României în concordanţă cu interesul naţional, transmisă cu adresa Plx 428 din 17 iunie 2008.
Senatul, în calitate de primă Cameră sesizată, a respins propunerea legislativă  în şedinţa din 4 iunie 2008. 

Potrivit prevederilor art.75 din Constituţia României, republicată, şi ale art.92 alin.(9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Camera decizională.
Consiliul Legislativ, a avizat favorabil iniţiativa legislativă, cu unele observaţii şi propuneri, conform avizului nr. 262 din 6 martie 2008.
Guvernul, prin punctul său de vedere transmis cu adresa nr.867 din 10 aprilie 2008, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare instituirea unor măsuri de protecţie în vederea exploatării raţionale a resurselor minerale ale României, scop în care se prevede ca toate contractele de concesionare sau închiriere a acestor resurse să se aprobe numai prin lege. Potrivit dispoziţiile art.2 alin (1) din propunerea legislativă, în termen de 60 de zile de la adoptare, Guvernul va prezenta spre dezbatere în Parlament un  raport privind resursele naturale ale ţării care au fost înstrăinate, concesionate sau închiriate în perioada 1990 – 2007. De asemenea,  se propune, ca în termen de  30 de zile de la intrarea în vigoare a prezentei legi, Guvernul să iniţieze un proiect de lege privind aprobarea listei cu resurse minerale care ar urma să fie concesionate sau închiriate prin licitaţie publică. 
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii celor două Comisii sesizate în fond  au examinat proiectul de Lege, în şedinţe separate.

Comisia juridică, de disciplină şi imunităţi a dezbătut propunerea legislativă în şedinţa comisiei din data de 10 septembrie 2008. La lucrările Comisiei au participat, în calitate de invitaţi, din partea Ministerului Justiţiei, doamna Szuszana Peter – Secretar de stat şi doamna Claudia Roşianu – director adjunct. 
Din numărul total de 25 membri ai Comisiei juridice, de disciplină şi imunităţi au participat la dezbateri 17 deputaţi.
Comisia pentru industrii şi servicii a examinat propunerea legislativă în şedinţa Comisiei din data de 25 februarie 2009. La examinarea proiectului de lege au participat din partea Agenţiei  Naţionale de Resurse Minerale domnul preşedinte Gelu Agafiel Mărăcineanu şi domnul director general Radu Mihai Claudius.
Din numărul total de 28 membri ai Comisiei pentru industrii şi servicii au participat la dezbateri 26 deputaţi.
În urma opiniilor exprimate de către membrii celor două Comisii şi de către invitaţi s-a constatat că, dispoziţiile prezentei propuneri legislative, dincolo de oportunitatea reglementării lor, produc efecte majore asupra actelor normative existente în domeniu, fiind afectată atât concepţia de ansamblu a Legii nr. 213/1998 privind proprietatea publică şi regimul juridic al acesteia, cât şi Ordonanţa de urgenţă a Guvernului nr. 54/2006 privind regimul contractelor de concesiune de bunuri proprietate publică. 

Astfel, potrivit dispoziţiilor art. 14 alin. (1) din Legea nr. 213/1998, închirierea bunurilor proprietate publică se aprobă prin hotărâre a Guvernului, iar potrivit dispoziţiilor art. 12 alin. (2) din Ordonanţa de urgenţă a Guvernului nr. 54/2006, concesionarea bunurilor proprietate publică se aprobă tot prin hotărâre a Guvernului. 

Pe cale de consecinţă, pentru realizarea şi totodată asigurarea unei reglementări complete şi pentru a nu exista contradicţii cu dispoziţiile din cuprinsul celor două acte normative, ar fi util ca proiectul de lege să aibă în vedere modificarea expresă a textelor din actele normative susmenţionate. 

Pe de altă parte, referitor la propunerea care reglementează înstrăinarea resurselor naturale aceasta nu este corectă, întrucât, potrivit dispoziţiilor art. 136 alin. (4) din Constituţia României, republicată, bunurile proprietate publică sunt inalienabile.
Faţă de considerentele menţionate mai sus, membrii celor două comisii au hotărât cu majoritate de voturi, să propună plenului Camerei Deputaţilor respingerea  propunerii legislative privind exploatarea resurselor naturale ale României în concordanţă cu interesul naţional.
În raport de obiectul şi conţinutul său proiectul de Lege face parte din categoria legilor organice.
                 PREŞEDINTE,


                     PREŞEDINTE,
                  Daniel BUDA


                      Iulian IANCU        

                    SECRETAR,                                                      SECRETAR,

          Gabriel ANDRONACHE                                         Mircea MARIN      
Consilier: Nicoleta GRECU

